Meer as 80 000 deur dié hospitaal se ongevalle hanteerArgieffoto Jack Bloom, DA-LP, het Donderdag gesê hy is “geskok” oor statistiek wat in die provinsiale wetgewer aan die lig gekom het dat altesaam 84 846 verlede jaar deur die Chris Hani Baragwanath-hospitaal se noodgevalle-afdeling behandel is. Hy het gesê die getalle, wat Bandile Masuku, Gautengse LUR van gesondheid, bekend gemaak het in reaksie op geskrewe vrae in die wetgewer, kom neer op 7 000 pasiënte per maand wat in die ongevalle behandel is. “Altesaam 22 238 gevalle was vir geweld en padongelukke. Daar was ook 3 597 pasiënte met sielkundige probleme, 1 298 gevalle van vergiftiging en 45 selfmoordgevalle van persone wat hulself gehang het. Hierdie syfers kan vergelyk word met beserings in ŉ oorlogsone. Beserings weens skietvoorvalle het van 949 in 2017 tot 1 033 in 2018 toegeneem. Meswonde het van 3 235 in 2017 gestyg tot 3 276 verlede jaar.” Bloom het gesê geweld in die samelewing word aangevuur deur alkoholmisbruik. “Iets positief is dat beserings weens aanranding van 5 052 in 2017 gedaal het tot 4 238 in 2018. Slagoffers van padongelukke het ook van 4 637 afgeneem tot 4 406. “Doeltreffende optrede om misdaad en padongelukke te verminder sal druk verlig op dié hospitaal se ongevalle-afdeling wat waarskynlik een van die besigste ter wêreld is.”